INNOVATSION LOYIHALARNI IShLAB ChIQARIShGA TATBIQ ETIShNI RAG‘BATLANTIRIShGA DOIR QO‘ShIMChA ChORA-TADBIRLAR TO‘G‘RISIDA

Innovatsion loyihalar ishlab chiquvchilarini, shuningdek Innovatsion g‘oyalar, texnologiyalar va loyihalar Respublika yarmarkasi doirasida tanlab olingan innovatsion loyihalarni ishlab chiqarishga tatbiq qilayotgan kichik biznes va xususiy tadbirkorlik subyektlarini yanada qo‘llab-quvvatlash maqsadida Vazirlar Mahkamasi qaror qiladi:
 1. O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi, Savdo-sanoat palatasi va Iqtisodiyot vazirligining grant sifatida 400 mln so‘m miqdorida mablag‘, shu jumladan keyinchalik ularni innovatsion loyihalarni ishlab chiquvchilarga, shuningdek Innovatsion g‘oyalar, texnologiyalar va loyihalar Respublika yarmarkasi yakunlariga ko‘ra innovatsion ishlanmalarni tatbiq etayotgan kichik biznes va xususiy tadbirkorlik subyektlariga berish uchun Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi huzuridagi Tadbirkorlikni qo‘llab-quvvatlash va korxonalarni tarkibiy o‘zgartirish jamg‘armasi hisobiga — 300 mln so‘m hamda Savdo-sanoat palatasi hisobiga — 100 mln so‘m ajratish to‘g‘risidagi taklifiga rozilik berilsin.
 2. Belgilab qo‘yilsinki, innovatsion ishlanmalarni tanlab olish va ularni moliyalashtirish (qo‘shimcha moliyalashtirish) O‘zbekiston Respublikasi Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qo‘mitasi va Iqtisodiyot vazirligi tomonidan O‘zbekiston Respublikasi Prezidentining “Innovatsion loyihalar va texnologiyalarni ishlab chiqarishga tatbiq etishni rag‘batlantirish borasidagi qo‘shimcha chora-tadbirlar to‘g‘risida” 2008-yil 15-iyuldagi PQ-916-son qaroriga muvofiq tashkil etilgan Innovatsion g‘oyalar, texnologiyalar va loyihalar Respublika yarmarkasini o‘tkazishni Muvofiqlashtiruvchi ishchi guruh (keyingi o‘rinlarda Muvofiqlashtiruvchi ishchi guruh deb ataladi) bilan kelishgan holda amalga oshiriladi.
 3. Belgilansinki: 
 innovatsion ishlanmalarni tugallashga, tajriba sanoat namunalarini yaratishga, dastlabki loyihalarni amalga oshirishga, shuningdek ularni davlat budjetidan moliyalashtiriladigan tashkilotlarga tatbiq etishga grant mablag‘lari ajratish moliyalashtirish shartlarida amalga oshiriladi; 
 innovatsion ishlanmalarni kichik biznes va xususiy tadbirkorlik subyektlariga tijorat sifatida tatbiq etishga grant mablag‘lari ajratish tatbiq etish qiymatining 70 foizidan ko‘p bo‘lmagan miqdorda qo‘shimcha moliyalashtirish shartlarida amalga oshiriladi; 
 qonun hujjatlarida nazarda tutilgan hollarda patentlar, litsenziyalar va/yoki amaliy faoliyatda innovatsion ishlanmalardan foydalanish xavfsizligini tasdiqlaydigan boshqa hujjatlarning mavjud bo‘lishi innovatsion ishlanmalarni tanlab olishning asosiy shartlari hisoblanadi; 
 har bir aniq holatda grantlar ajratish shartlari Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qo‘mitasi (grant beruvchi) bilan innovatsion loyihalar ishlab chiquvchilar hamda innovatsion loyihalarni tatbiq etayotgan kichik biznes va xususiy tadbirkorlik subyektlari o‘rtasida tuziladigan bitimlarda belgilanadi. 
 4. O‘zbekiston Respublikasi Vazirlar Mahkamasi huzuridagi Fan va texnologiyalarni rivojlantirishni muvofiqlashtirish qo‘mitasi va Iqtisodiyot vazirligi: 
 bir oy muddatda ushbu qarorda nazarda tutilgan mablag‘lar hisobiga ularning tatbiq etilishiga grantlar berish uchun innovatsion ishlanmalarning ro‘yxatini Muvofiqlashtiruvchi ishchi guruh ko‘rib chiqishi uchun kiritsinlar; 
 O‘zbekiston Respublikasi Monopoliyadan chiqarish, raqobat va tadbirkorlikni qo‘llab-quvvatlash davlat qo‘mitasi, Savdo-sanoat palatasi bilan birgalikda bir hafta muddatda grantlar ajratish bo‘yicha uch tomonlama namunaviy bitimlar loyihalarini ishlab chiqsinlar. 
 5. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari R.S.Qosimov zimmasiga yuklansin.